CELEX: 32013D0055
Language: hu
Date: 2013-01-22 00:00:00
Title: 2013/55/EU: A Tanács végrehajtási határozata ( 2013. január 22. ) a Lett Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2009/1008/EU végrehajtási határozat módosításáról

25.1.2013   
            
            
               HU
            
            
               Az Európai Unió Hivatalos Lapja
            
            
               L 22/16
            
         A TANÁCS VÉGREHAJTÁSI HATÁROZATA
   (2013. január 22.)
   a Lett Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2009/1008/EU végrehajtási határozat módosításáról
   (2013/55/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság Főtitkársága által 2012. április 20-án iktatott levelében Lettország engedélyt kért arra, hogy továbbra is alkalmazhasson egy olyan intézkedést, amely eltérést valósít meg a 2006/112/EK irányelvnek a hozzáadottérték-adó (héa) adóhatóságokhoz történő befizetésére kötelezett személyre vonatkozó rendelkezéseitől.
            
         
               (2)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2012. július 30-án és 31-én kelt leveleiben tájékoztatta a többi tagállamot Lettország kérelméről. A Bizottság 2012. augusztus 2-án kelt levelében értesítette Lettországot arról, hogy birtokában van a kérelem elbírálásához szükségesnek ítélt valamennyi információnak.
            
         
               (3)
            
            
               A lettországi fapiacot továbbra is helyi kisvállalkozások és egyéni beszállítók uralják. A piac és az érintett vállalkozások jellege alkalmat teremtett az adócsalásra, és a kialakult helyzetet az adóhatóságok nehezen tudták ellenőrizni. A csalás leküzdése érdekében ezért Lettország héa-szabályozásába különös rendelkezést vezettek be, miszerint a faügyleteket illetően az az adóalany köteles az adót megfizetni, akinek az adóköteles terméket értékesítették vagy az adóköteles szolgáltatást nyújtották. Az intézkedés eltérést valósít meg a 2006/112/EK irányelv 193. cikkétől, amely szerint a héát a belföldi forgalomban általában az adóztatandó termékértékesítést vagy szolgáltatást végző adóalany köteles megfizetni.
            
         
               (4)
            
            
               Az eltérést megvalósító intézkedés jelenlegi alkalmazását megalapozó jogi és ténybeli helyzet a Lett Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló, 2009. december 7-i 2009/1008/EU tanácsi végrehajtási határozat (2) értelmében nem változott és továbbra is fennáll. A Lettország által nyújtott tájékoztatás alapján úgy tűnik, hogy a héa-csalás kockázati szintje még mindig magas ebben az ágazatban. Ezért helyénvaló felhatalmazni Lettországot, hogy az eltérő intézkedést meghatározott ideig tovább alkalmazhassa.
            
         
               (5)
            
            
               Amennyiben Lettország fontolóra venné az eltérő intézkedés 2015. éven túli újabb kiterjesztését, 2015. március 31-ig a kiterjesztés iránti kérelmével együtt jelentést kell küldenie a Bizottság számára az intézkedés alkalmazásáról.
            
         
               (6)
            
            
               Az eltérő intézkedésnek nem lesz kedvezőtlen hatása az Unió héa-bevételekből származó saját forrásaira.
            
         
               (7)
            
            
               A 2009/1008/EU végrehajtási határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2009/1008/EU végrehajtási határozat a következőképpen módosul:
   
               1.
            
            
               A 2. cikkben a „2012. december 31.” időpont helyébe a „2015. december 31.” időpont lép.
            
         
               2.
            
            
               A szöveg a következő cikkel egészül ki:
               „2a. cikk
               Az e határozatban foglalt intézkedés hatályának meghosszabbítása iránti bármely kérelmet 2015. március 31-ig kell benyújtani a Bizottság számára, és ahhoz jelentést kell mellékelni az intézkedés alkalmazásáról.”
            
         2. cikk
   Ez a határozat a róla szóló értesítés napján lép hatályba.
   Ezt a határozatot 2013. január 1-től kell alkalmazni.
   3. cikk
   Ennek a határozatnak a Lett Köztársaság a címzettje.
   
      Kelt Brüsszelben, 2013. január 22-én.
      
         
            a Tanács részéről
         
         
            az elnök
         
         M. NOONAN
      
   
   
      (1)  HL L 347., 2006.12.11., 1. o.
   
      (2)  HL L 347., 2009.12.24., 30. o.